Stadsjapies pak plaaslewe kaalhand aan in nuwe reeks‘Plaasjapie’ word deur Ewan Strydom aangebied. (Foto: Verskaf) ŉ Groep stadsjapies gaan binnekort vasstel of “boer” wel deur hul are loop. In kykNET se splinternuwe werklikheidsreeks Plaasjapie gaan 18 nuutgevonde plaasjapies hul gemaklike stadsnessies vir ŉ skuur in die Swartland verruil en almal het net een doel voor oë: om R1 miljoen te wen. Dié deelnemers sal vir die eerste keer in hul lewe boerdery moet aanpak, maar sal geen moderne tegnologie tot hul beskikking hê nie en gaan die plaaslewe kaalhand moet trotseer. Die formaat is soortgelyk aan die oorlewingsreeks Survivor en word deur Ewan Strydom – mede-aanbieder van die joernaalprogram Bravo – aangebied. In die program word twee spanne in onderskeie kampe op ŉ oop stuk grond van vyf hektaar op ŉ plaas buite Philadelphia in die Swartland aan die Weskus geplaas. Die spanne sal verskeie uitdagings en take moet aanpak om as die wenspan aangewys te word. In elke episode sal ŉ lid uit die verloorspan die trekpas kry en in die finale uitsending sal daar twee deelnemers wees wat sake vir die miljoen rand uitspook, lui ŉ verklaring van kykNET. Beurtkrag sal ook nie ŉ probleem wees nie. Die deelnemers se slaapplek is ŉ leë skuur met bykans geen geriewe nie. Hul bad selfs in ŉ skottel en moet in kerslig sien kom klaar. Daar word weekliks ŉ spanleier aangewys en ŉ plaasjapie in die wenspan kan weekliks ook ŉ “luuksheid” kies, hetsy gemakliker matrasse of warm water. Die deelnemer se luuksheid verlaat egter die plaas saam met hom of haar indien hy of sy uitgestem word en hoe kleiner die spanne, hoe groter word die werkslading. Nina Swart – wat die regie van programme soos Boer soek ŉ vrou en Survivor hanteer het – sit in die regisseurstoel en Albert Snyman sal die vervaardigingswerk behartig. Die deelnemers word op Maandag 11 Julie bekendgemaak en Plaasjapie sal vanaf Donderdag 14 Julie om 20:00 op kykNET (kanaal 144 op DStv) uitgesaai word.